# Bestyrelsens beretning 2015

**Velkommen** til dette års generalforsamling, den 9. af slagsen.

Særlig velkommen til Katrine og Graham, som flyttede ind i nr. 30, 1/6-15

Vi har i årets løb ikke kedet os i bestyrelsen, men haft en del store udfordringer. Vi er dog ved godt mod og har forsøgt at imødegå de udfordringer vi har mødt på bedste måde. Dertil har vi fået stor hjælp af udvalgene som fungere godt og på bedste vis aflaster bestyrelsens opgaver.

I perioden blev det nødvendigt at lave en ny konstituering, således har Helle på bedste måde udfyldt næstformandsposten og været konstitueret formand i den periode hvor formanden ikke var tilgængelig.

Vi har jo i de to tidligere år haft nogle grundlæggende målsætninger, som ledetråde. **Synlighed**, **kommunikation**, **procedure** og **styrkelse af bestyrelsen**. Dem har vi også fulgt i år, men de har ikke fyldt helt så meget, da andre ting har trængt sig på.

Regnskabsåret startede med en ekstraordinær GF vedr. **Omlægning af lån**. Her besluttede vi at gennemføre det tilbud vi havde fået fra Nordea. I øjeblikket ser det ud til at blive en rigtig god aftale vi fik. Under budgettet vender vi tilbage til de mere konkrete følger heraf.

Spørgsmålet om Fibernet blev den anden ekstraordinære GF vi afholdte i det forgangne regnskabsår. Her besluttede vi at etablere et fibernet i foreningen, således alle boliger nu får fibernetadgang, som kan udnyttes på forskellige måder afhængig af hvad de enkelte andelshaveres ønsker. Også dette punkt vil vi vende tilbage til i løbet af aftenen.

Den tredje stor sag som bestyrelsen i samarbejde med vedligeholdelsesudvalget, har arbejdet med er, **Zinkinddækninger og tag**. Som det kan ses i øjeblikket er arbejdet sat i gang med at udbedre taget. Det har fyldt noget at få udredt, hvordan vi er stillet forsikringsmæssigt og ressourcemæssigt. Desværre har forsikringen ikke villet godkende sagen, hvorfor vi selv har valgt at få udbedret de skader der er og forebygge at der kommer nye.
Udbedringen af taget er ikke helt billigt, men heldigvis har foreningen været forudseende og hensat beløb, som kan dække udgifterne uden det får konsekvenser for husleje og andre aktiviteter.

I den kedelige ende har vi en **Husleje-sag**, hvor der er opstået forvirring omkring, hvorvidt vi betaler husleje forud eller bagud. Til udredningen har vi haft vores bogholder til at redegøre for situationen. Konsekvenserne er at vi pt. er ved at indhente 4 huslejer fra tidligere andelshavere. Det er, som sagt en kedelig sag, men der er ikke umiddelbar nogen ”skyldige” og bestyrelsen finder det heller ikke relevant at udpege den eller de skyldige, idet fejlene ikke er bevidste unddragelser eller således at nogen har draget egentlig fordel heraf. Så vi ønsker alene at rette op på de fejl der måtte være begået.

Som en konsekvens af denne sag, har bestyrelsen sat et punkt på under indkomne forslag, hvor vi får mulighed for at præcisere de uklarheder der har måttet være. Så mere om det senere.

Som en positiv del kan vi dog glædes over at økonomien i foreningen hænger godt sammen og vi endnu en gang af revisor har fået ros for en økonomisk veldreven forening.

**Udvalgene** er en vigtig del af foreningen og de har igen i år udført et stort arbejde som vi alle har nydt godt af - ikke mindst bestyrelsen. Som noget nyt er der ved GF indkaldelsen vedlagt et kort resume af deres arbejde, således alle har mulighed for at få et overblik over hvad der sker i udvalgene. Det er ikke så lidt.

I grundejerforeningen **Østergårdstoften**, som varetager den store grundejerforenings interesser og blandt andet tager sig af de store fællesarealers vedligehold, snerydning på vejen og indkalder til fejedage m.m. Der har vi været repræsenteret godt af Else i de sidste par år. Et område som kører stille og roligt og som Else sikkert kan fortælle os lidt mere om senere når der skal vælges en ny repræsentant.

**Arrangementer** som sommerfest, jule-kom-sammen i parken, kaffe-mik, Skt. Hans og andre arrangementer har været afholdt som vi kender det. Også her har mange budt ind med deres arbejdskraft, evner og ideer. Tak til alle jer.

I det kommende år **fremtidige** kan nævnes at foreningen fylder 10 år, næste år, hvorfor vi i bestyrelsen har sat et punkt på dagsordenen om at etablere et nyt udvalg til at stå for kommende fester i foreningen og således i første omgang til at forestå en festligholdelse af jubilæet.
Vi skal også finde en ny bogholder til erstatning for Ove, som ønsker at stoppe. Det arbejde er noget af det første en ny bestyrelse skal have på plads. I den forbindelse skal vi have fokus på bogholderens opgaver og ansvar.
Forsikringsforholdene skal vi have gennemgået og sikret at vi ikke igen kommer til at stå med en sag som zinkinddækninger.
Det hænger nøje sammen med en vedligeholdelsesplan, som vedligeholdelses-udvalget arbejder på at præsentere for bestyrelsen. Det er et vigtigt redskab til at styre såvel vedligeholdelsesarbejdet som økonomien i foreningen. Derfor bliver det også i sidste ende Generalforsamlingen, som vedtager den.
Endelig vil vi gerne have en ekstern vurderingsmand ind ved salg af andele. Det håber vi meget snart finder en løsning.

Og med det har jeg vist været rundt om det meste og væsentligste og vil derfor slutte bestyrelsens beretningen for i år.

Tak! ☺